Spaar vir jou kinders se studies - PC Bruwer & Partners / Vennote
Blog Spaar vir jou kinders se studies
Om vroegtydig voorsiening te maak vir jou kind se opvoeding is een van die waardevolste geskenke wat jy ooit vir hom of haar kan gee. Een van die grootste bydraende faktore vir studente wat hul studies moet laat vaar, is 'n tekort aan finansies.
Connie Bruwer, 'n geoktrooierde rekenmeester gee die volgende raad om te help bereken hoeveel 'n mens moet spaar vir jou kind se studies:
Om by hierdie berekening uit te kom, moet jy die tipe kollege of universiteit waarin jy dink jou kind sal belangstel, die tyd wat jy tot jou beskikking het om te spaar en inflasie in berekening bring. Onthou net, dit is die beraamde koste vir slegs een kind wat jy universiteit toe stuur. Hierdie projeksies beklemtoon die belangrikheid vir ouers om vroegtydig te spaar vir hul kinders se studies. Ouers met meer as een kind sal natuurlik meer moet spaar. Hoe meer kinders hulle het, hoe meer sal hulle moet spaar. Onthou ook dat elke gesin se omstandighede uniek is en beveel ek aan dat mense die hulp inroep van 'n gesertifiseerde finansiële adviseur om hulle te help met die vooruitskatting van kostes.
Selfs ouers wat nie hul kinders universiteit toe gaan stuur nie, maar eerder na 'n technikon of opleidingskollege toe, kan steeds verwag om hul hand diep in hul sakke te steek. Ouers moet ook onthou dat hul kinders se skoolopleiding ook 'n groot hap uit hul begroting kan neem. Skoolfooie, uitstappies, skoolklere, skryfbehoeftes en uitgawes vir buitemuurse aktiwiteite speel alles 'n rol om skoolopleiding ook 'n groot uitgawe te maak. As 'n mens in berekening bring dat kinders reeds vanaf kleuterskool en pre-primêr skool toe gaan, kan as al die kostes bymekaargetel word, by 'n aardige bedraggie uitgekom word, teen die tyd wat die kind klaarmaak met hoërskool.
Alhoewel dit belangrik is om te besef dat studiekostes al hoe duurder gaan word, moet 'n mens tog nie skrik vir al hierdie onkostes nie. Met deeglike beplanning, is daar wel maniere om te spaar vir jou kind se opvoeding. Lewenskoste moet ook bygereken word. Die dag tot dag kostes sluit onder meer in kos, klere, woonplek en vervoer. Dit is moeilik om presies uit te werk wat dinge gaan kos, maar as mens na die huidige inflasiekoers kyk, kan mens verwag dat iets wat nou R100 kos ten minste R200 gaan kos, wanneer 'n kind wat nou gebore is, 18 jaar oud is. Dit is ook belangrik om verblyf te bereken, waar gaan die student bly, moontlik by sy of haar ouerhuis, 'n koshuis, studentehuis of woonstel. Weereens sal elke individu se omstandighede en kostes verskil.
Connie stel die volgende spaaropsies voor:
Belê elke maand 'n vaste bedrag in effektetrusts. Begroot vir 'n maandelikse belegging, moet dit nie kanselleer nie en verhoog die bedrag wanneer jy ookal kan. Jy kry die voordeel van 'n gedissiplineerde beleggingsprogram en belê gereeld sonder om te raai wanneer die mark by 'n hoogte-of 'n laagtepunt is. Kies fondse wat pas by jou tydraamwerk en doelwit. Effektetrusts is ook 'n meer buigbare manier om vir jou kind se toekoms te spaar en kan jy ook 'n lompsom inbetaal, wanneer ekstra geld tot jou beskikking is, soos byvoorbeeld wanneer jy jou jaarlikse bonus kry.
Effektetrusts sluit egter nie lewens-en ongeskiktheidsversekering in nie. As jy dalk te sterwe sou kom of nie meer in staat sou wees om 'n inkomste te verdien nie, voordat jy die bedrag vir jou kind se studies kon bymekaarmaak nie, sal jou kind nie die volle bedrag wat jy beplan het om te spaar, verkry nie. Om hierdie probleem te vermy, moet jy voorsiening maak vir voldoende lewens-en ongeskiktheidsdekking. Vra jou finansiële adviseur om aan jou 'n oorsig te gee van die verskillende skemas wat beskikbaar is. Kies dan een wat vir jou spesifieke situasie die beste gaan werk.
Studieplanne by versekeringsmaatskappye wat ook gekoppel kan wees aan lewensversekering, is nog 'n opsie. Kontak jou naaste versekeringsmaatskappy vir meer besonderhede.
Geld kan ook maandeliks in 'n gewone spaarrekening gespaar word, maar die risiko hieraan verbonde is dat jy dalk in die versoeking gelei kan word om van die geld te onttrek wanneer geld dringend benodig word. Geld kan ook in 'n vaste depositorekening gespaar word, waar die rentekoers heelwat hoër as 'n gewone spaarrekening sal wees. Bankspaarprodukte betaal gewoonlik nie hoë rentekoerse nie en die groei op jou belegging kan dalk laer wees as met van die ander opsies wat gekies kan word. Maar 'n bankspaarproduk is eenvoudig en maklik om te verstaan en 'n mens loop ook geen risiko daarmee nie. Indien jou kind dan ook sou besluit om nie te gaan studeer nie, soos wat baiekeer gebeur, kan hy of sy hierdie geld gebruik om 'n eie besigheid te begin.
Verskillende banke en instansies bied ook verskillende produkte aan wat gebruik kan word om te spaar vir jou kind se toekoms. Maak seker dat jy 'n produk kies, wat aan jou 'n relatiewe hoë rentekoers bied en wat nie maandelikse administrasiefooie hef nie.
'n Enkelbedrag of lompsom kan ook op die geldmarkfondse of 'n ander plan belê word, wat ook 'n goeie opbrengs kan verseker. Opbrengste word herbelê en die bedrag bly belê vir die langtermyn totdat die kind wil begin studeer.
Wat kan 'n mens doen as jy agterkom dat jy nie genoeg gespaar het om al die studiekostes te dek het nie.
Talle studente spring deesdae ook self in om hul ouers te help om hul studies te help betaal en doen allerhande werkies soos au pair werk en skoolkinders help met huiswerk, kelnerwerk en ander deeltydse werk.
"Indien jy nie genoeg opgespaar het vir jou kind se studies nie, kan daar aansoek gedoen word vir beurse, sê Horace. "Gewoonlik kan jou skool jou help met inligting van waar beurse beskikbaar mag wees. Praat ook met universiteite en ander tersiëre instellings rondom betalings en befondsingsopsies ten opsigte van die verskillende studierigtings, beveel hy aan.
"Laastens kan jy jou wend tot 'n studielening, of selfs die verband op jou eiendom vergroot om vir die studiekostes te betaal. Skuld moet egter nooit jou eerste opsie wees nie, maar altyd jou laaste opsie, sê Horace.
Maak spaar 'n familie-aangeleentheid
Spaar kan 'n familie-aangeleentheid wees. Maak jou kinders deel van die proses. Lig hulle in oor die proses en die opofferings wat nodig is om vir hul toekomstige studies voorsiening te maak en laat hulle ook van tyd tot tyd die resultate sien.
Leer ook jou kinders van kleins af hoe om met geld te werk en om geld te spaar. Gee jou kleiner kindertjies 'n spaarbussie om geld in te spaar en leer jou groter kinders om 'n gedeelte van hul sakgeld te spaar. Moedig ook jou kinders aan om deel te neem aan entrepeneursdae en ander geleenthede waar hulle geld kan verdien. So leer jy jou kind van kleins af die waarde van geld.
Dit is ook baie goed om jou kinders van kleins af te leer om met geld te werk, 'n begroting op te stel om met hul sakgeld uit te kom, hulle te leer om te spaar en ook van kleins af te leer om klein werkies te doen om sakgeld te verdien en wanneer hulle ouer is, ook te gaan werk vir ekstra geldjies. So leer jy jou kind verantwoordelikheid en hoe om met geld te werk.
Alhoewel kinders veel eerder verkies om geskenke te kry wat hulle kan sien en aanraak, verloor hulle dikwels na 'n ruk belang in hierdie geskenke in die kas en word heel waarskynlik daarvan vergeet. Kontant of beleggings as geskenke kan'n goeie idee wees. Oupa kan dalk vir kleinboet 'n vaste bedrag op effektetrust of in 'n belegging belê, waar dit saam met die kind kan groei. Die belegging kan dan later aangevul word, soos wat kontant ontvang word. Dit is ook goed dat die kind daarvan weet en kan sien hoe sy of haar belegging groei. Spaar moet 'n familie-aangeleentheid wees. Mens moet 'n kopskuif maak en anders begin dink oor spaar en vooruitbeplanning, dan is dit maklik om selfs in moeilike omstandighede genoeg te spaar vir jou kind se toekoms.
Pas jou testament aan
Wat gebeur as ouers dalk te sterwe kom voordat die kinders die ouderdom bereik wanneer hulle kan gaan studeer? Mense met jong kinders wil veral weet wat die beste oplossing is en hoe hul testament opgestel kan word om hul jong kinders se erflating te beskerm. Volgens Connie Bruwer, 'n geoktrooieerde rekenmeester, is die beste oplossing vir ouers met minderjarige kinders om 'n testamentêre trust vir hulle kinders te stig, waarvan die kinders die begunstigdes is en die trustees van die trust die belange van die kinders beskerm.
"Die trustees is die persone wat in belang van jou kinders gaan optree en die geldsake van die trust hanteer. Jy moet mooi besin wanneer jy 'n trustee vir die trust aanstel. Dit is nie noodwendig die beste om dieselfde persoon wat die kinders se voog gaan wees as trustee aan te stel nie. Die trustee moet iemand wees wat die nodige finansiële kennis en agtergrond het, om jou kinders se finansiële sake die beste tot hul voordeel te kan bestuur. Uit die trust kan daar dan fondse onttrek word, wat gebruik kan word soos benodig vir studiedoeleindes. Dit is belangrik om dit dan so vooraf in jou testament te spesifiseer, dat daar vir studies uit die trust voorsiening gemaak moet word. Die bates en kontant in die trust kan realiseer wanneer jou kinders die ouderdom van 21 jaar bereik of op 'n ouderdom soos deur die testateur of testatrise verkies, wat nie minder as 21 jaar behoort te wees nie.